**Lionsite 2022/2023 hooaja fotokonkurss**

**„Hoitud Eesti“**

**Fotokonkursi juhend:**

**1.Eesmärk**

Kolmkümmend üks aastat on möödunud Eesti taasiseseisvumisest. Me oleme rahvana saavutanud märkimisväärset edu ja saanud üheks arvestatavaks osaks Euroopa rahvaste seas.

Me kõik oleme panustanud Eesti arengusse ja hoidnud saavutatut.

Lionsite fotokonkursiga soovime tuua välja põnevamaid hetki eestimaalaste tegemistest. Ootame pilte mis väljendavad kodumaa hoitust, kaitstust, hoolivust, armastust ja kõike muud mis kinnitab, et meie ja Eesti oleme hoitud.

**2. Osavõtuõigus   
Fotokonkursil võivad osaleda kõik lionid, nende kaaslased ja leoklubide liikmed.**  
  
**3. Konkursi ajakava**  
**Konkursi töid saab esitada Eesti lionspiirkonna kodulehe fotokonkursi aadressile perioodil 01. oktoober 2022 kuni 01. märts 2023.a.**

**Konkursi tulemused avalikustatakse aprillis, autasustamine toimub Eesti lionspiirkonna aastakoosolekul Paides 15. aprillil 2023.**

**4. Fotode saatmine ja märgistamine**

Fotod tuleb saata konkursile elektrooniliselt, mahtuvusega 1-10 MB. **Üks autor saab** **konkursile saata kuni 8 pilti!** Failid tuleb saata kõik eraldi e-kirjadena aadressile [fotokonkurss@lions.ee](mailto:fotokonkurss@lions.ee)

Fotofailid peavad, sisaldama pildi pealkirja , autori ja lionsklubi nime.

Näide faili vormistamiseks: „*Tore päev“, autor:Allar Viik ; lionsklubi: LC Tallinn Kristiine*

Konkursile esitatud fotod avaldatakse jooksvalt lionspiirkonna kodulehel www.lions.ee ja piirkonna Facebooki lehel www.facebook.com/LionsClubsESTONIA/ võistlustööde albumis ilma autorite ja klubide nimedeta.

Saabunud pilte laaditakse piirkonna kodulehe fotogaleriisse ja facebooki albumisse peale failide saabumist kord nädalas.

Konkursile saadetud fotod ei tohi eelnevalt olla kasutatud avalikel fotonäitustel ega avaldatud trükiväljaannetes.

Fotodele on lubatud teha elementaarset heleduse ja kontrasti korrektsiooni ning lõikamist.

Konkursile ei või saata fotofailide montaaže ega sügavtöötlusi. Korraldajatel on õigus küsida autorilt võrdluseks kaamera originaalfaili ja muud pildistamisega seotud informatsiooni.

**5. Konkursitööde kasutamine ja tagastamine**

**Konkursile saadetud fotofaile ei tagastata, need jäävad lionspiirkonna fotoarhiivi ja neid võib kasutada kodulehe ilmestamiseks.**

**Hiljem võib neid kasutada koos autori nime ja pildi allkirjaga piirkonna mainekujunduses, väljaannetes ja trükistel.**

**6. Auhinnad ja tunnustamine**

**Eesti** Lionspiirkond tunnustab parimate fotode autoreid auhindade ja mälestusesemetega. Välja antakse esimene, teine ja kolmas auhind.

Eripreemiatega tunnustatakse kõige südamlikuma pildi ning sotsiaalmeedia lemmikfoto autoreid. Tunnustust leidnud fotode autoritele antakse auhinnad üle Eesti Lionspiirkonna aprillikuu üldkoosolekul.

**7. Žürii ja fotode hindamine.**  
**Fotokonkursile laekunud fotosid hindavad lionspiirkonna juhatuse liikmed, klubide presidendid ja kutselised fotograafid.**

**Hinnatakse fotode kvaliteeti, väljendusrikkust, kunstilist ja head tehnilist taset, samuti kujutatu väärtust, haruldust, teemale vastavust ning konkursi juhendi tingimuste täitmist.**

**Žürii eeldab, et pildistamisel on kinni peetud fotokunsti headest tavadest.**

**Rahva lemmiku foto valitakse lionite kodulehe ja facebooki vahendusel saadetud laikide arvu järgi.**

**8. Korraldajate õigus ja vastutus**   
**Korraldajad suhtuvad fotofailidesse hoolikalt, kahjustamata neid ühelgi viisil, kuid ei vastuta elektroonilise postiga saatmisel tehtud vigade eest.**

**Korraldajad jätavad endale õiguse määrata eriauhindu, muuta vajadusel premeerimise korda, teha täpsustusi ning muudatusi korralduslikes üldistes küsimustes.**

**9. Autori vastutus**

Fotode konkursile esitaja vastutab enda ja piltide kohta esitatud andmete õigsuse eest ja kinnitab, et ta on konkursile saadetud piltide autor ning andnud loa fotode hilisemaks avaldamiseks.

**Fotokonkursi korraldaja Raivo Raja**